DA Den Europæiske Unions Tidende C 234/15

Offentliggørelse af en ansøgning i henhold til artikel 6, stk. 2, i Rådets forordning (EF) nr. 510/2006 om beskyttelse af geografiske betegnelser og oprindelsesbetegnelser for landbrugsprodukter og fødevarer

2009/C 234/07

Denne offentliggørelse giver ret til at gøre indsigelse mod ansøgningen, jf. artikel 7 i Rådets forordning (EF) nr. 510/2006. Eventuelle indsigelser skal være Kommissionen i hænde senest seks måneder efter datoen for offentliggørelsen.

RESUMÉ

RÅDETS FORORDNING (EF) Nr. 510/2006

»NIEHEIMER KÄSE«

EF-Nr. DE-PGI-0005-0530-14.03.2006

BOB ( ) BGB ( X )

Dette resumé indeholder hovedelementerne af varespecifikationen til information.

1. Medlemsstatens ansvarlige myndighed:

Navn: Bundesministerium der Justiz Adresse: Mohrenstrasse 37 10117 Berlin DEUTSCHLAND Tlf. +49 3020259333 Fax +49 3020258251 E-mail: —

2. Sammenslutning:

Navn: Verein Schutzgemeinschaft Nieheimer Käse Adresse: c/o Käserei Pott Untere Mauerstrasse 32 33039 Nieheim DEUTSCHLAND Tlf. +49 5274472 Fax +49 5274953778 E-mail: menne.thomas.nieheim@t-online.de Sammensætning: producent/forarbejdningsvirksomhed ( X ) Andre ( )

3. Produktets art:

Kategori 1.3: Ost

4. Varespecifikation:

(Resumé af kravene i henhold til artikel 4, stk. 2, i forordning (EF) nr. 510/2006).

4.1. Navn:

»Nieheimer Käse«.

4.2. Beskrivelse:

I forbindelse med »Nieheimer Käse« drejer det sig om en fedtfattig, proteinrig surmælksost.

Ydre: det ydre er glat og uden rynker. Farven er gullig til grågrøn. Osten kan være belagt med humleblade (i så fald er der sædvanligvis en tilsvarende henvisning i forbindelse med betegnelsen).

Indre: snitfladen er glat, lukket, regelmæssig farvet og kan være blandet med kommen. Små stykker kvark, som endnu ikke er fuldstændig modnet, giver ikke det ønskede udseende. Osten kan være skærefast eller fast nok til at kunne rives.

Lugt og smag: smagen er ren, skarp, pikant og med et anstrøg af kommen, alt efter krydringen.

Form, størrelse og vægt: osten fremstilles typisk i cylindrisk form med en diameter på mellem 4,0 og 4,5 cm, en højde på fra 2,0-2,5 cm og en vægt på mellem 32 og 37 g. Variationer er mulige.

Sammensætning: Nieheimer Käse fremstilles af ingredienserne skummetmælkskvark og køkkensalt og sælges i en konsistens, der varierer fra skærefast til fast nok til at kunne rives. Den kan også indeholde kommen. Efterhånden som osten modnes, falder vandindholdet, og indholdet varierer tilsvarende.

Sammensætningen og ingredienserne i Nieheimer Käse defineres derfor ved fastlæggelse af parametre for udgangsproduktet surmælkskvark. Den anvendte surmælkskvark er en mager kvark og har et tørstofindhold på mindst 33 %, en pH-værdi mellem 3,9-4,3 og et fedtindhold på under 1 % i friskmassen. I slutproduktet giver dette f.eks. ved et tørmasseindhold på 45-46 % (skærefast tilstand) et fedtindhold i tørmassen (justeret) på ca. 1,5-1,6 %. Fedtindholdet (Schmid-Bondsynski-Ratzlaff-metoden) ligger så på ca. 0,7 %. Tørstofindholdet i ost, der er fast nok til at kunne rives, ligger på ca. 60 % og derover. Når den ovenfor definerede tørkvark anvendes, ligger fedtindholdet på salgsklar Nieheimer Käse altid under 1 %.

Modningen af Nieheimer Käse er udelukkende baseret på surkvarkens bakterie- og gærkultur uden tilsætning af yderligere gærkulturer. Dermed adskiller Nieheimer Käse sig fra andre surmælksoste.

4.3. Geografisk område:

Fremstillingsområdet for Nieheimer Käse er kommunen Nieheim.

Den mælk, der skal anvendes, og tørkvarken behøver ikke at stamme fra ovennævnte geografiske område.

4.4. Bevis for oprindelse:

De ingredienser, der skal anvendes ved fremstillingen af Nieheimer Käse, kontrolleres ved varemodtagelsen i fremstillingsvirksomheden af driftslederen, den medarbejder, der er ansvarlig for kvalitetssikringen, eller disses stedfortrædere og registreres i lister. Endvidere opbevares følgesedlerne i forbindelse med hver enkelt modtagelse. Når de fremstillede varer udleveres, opbevares oplysningerne om følgesedlerne, således at det er muligt at spore de pågældende råstoffer.

Kendemærker, som gør det muligt at påvise oprindelsen (batchmærke for produktionen), vil i forbindelse med etiketteringen blive tilføjet ved et tilsvarende mærke på pakningen eller på et dokument, der ledsager produkterne. Hvad angår batchmærke eller partinummer for Nieheimer Käse svarer en produktionsdag til en produktionsserie.

4.5. Fremstillingsmetode:

Osten fremstilles af tørkvark (hjemmelavet eller indkøbt), som opfylder følgende kvalitetsparametre: tørstofindhold på mindst 33 %, pH-værdi mellem 3,9 og 4,3, fedtindhold under 1 % i friskmassen. Tørkvarken stammer 100 % fra komælk. Den males derefter fint i en kødhakkemaskine og fyldes i kasser. Denne kvarkmasse placeres derefter i et modningsrum. Varigheden af modningsprocessen afhænger af temperatur og luftfugtighed og kan ligge mellem 3 og 5 dage. Kvarken er gennemmodnet, når massen er blevet gullig. Det rigtige tidspunkt for videreforarbejdningen bestemmes af de ansvarlige personer ved hjælp af visuel og organoleptisk vurdering. Massen blandes derefter med bordsalt (2,5-3,5 %) og eventuelt kommen (0,01-0,03), og massen blandes, indtil der nås en jævn fordeling. Ostemassen formes derefter i ruller med en diameter på 4,0-4,5 cm og skæres umiddelbart efter i stykker på 2,0-2,5 cm bredde. De enkelte cylindriske oste lægges derefter enkeltvis på ostehylder for at blive afkølet. Osten pakkes derefter på en ikke-lufttæt måde, idet den kun derved kan ånde og tørre langsomt. Emballagen kan endvidere bestå af et beskyttende lag humle. I så fald er det almindeligt med en henvisning til denne emballerings- og præsentationsvariant.

4.6. Tilknytning til det geografiske område:

Mælk løber sammen, hvis den står i solen eller nær ild. Allerede før Kristi fødsel opstod de første surmælksoste i Tyskland som resultat af samspillet mellem varme og mælkesyrebakterier. Surmælksoste hører til de få »urtyske« osteopfindelser. Mange områder i Tyskland har en lang tradition for fremstilling af forskellige surmælksoste. I Nieheim-området blev Nieheimer Käse allerede en lokal specialitet i begyndelsen af det 19. århundrede, og dens fremstilling og modning adskiller sig fra andre surmælksostesorter.

Nieheimer Käse er en traditionel regional specialitet, som er kendt uden for regionen, og som nyder stor anseelse. Fremstillingen af Nieheimer Käse er baseret på en århundredgammel metode til ostefremstilling blandt bønderne i Nieheim og omegn. Overleverede opskrifter og erfaringerne med håndværksmæssig ostefremstilling blev givet videre inden for familierne. Et væsentligt træk er den særlige fremstillingsmåde, hvorved tørkvarken først males og derefter modnes i kar, før den formes. Nieheim har en levende ostetradition, der kommer til udtryk i de regelmæssige ostemarkeder, der har fundet sted siden 1920’erne og 1930’erne og stadig arrangeres. Allerede i 1857 blev ost fra Nieheim beskrevet i Landwirtschaftliche Zeitung für Westfalen-Lippe, og dens høje kvalitet blev berømmet (se Landwirtschaftliche Zeitung für Westfalen-Lippe; XIV 1857; spalte 179-181: Die Käsefabrikation auf Gut »Externbrock« bei Nieheim in Westfalen).

Yderligere henvisninger til Nieheimer Käse kan findes i Handbuch der Käsereitechnik (H. von Klenze; Verlag M. Heinsius; 1884, side 586 f.). Heri hedder det, at Nieheimer Käse stammer fra omegnen af byen Nieheim i Westfalen. I Die Warte (Nr. 5/1934, Georg Hilka »Aus der heimischen Wirtschaft: Die Zubereitung des weit bekannten Nieheimer Käse«) henvises der til, at Nieheimer Käse er et lokalt produkt fra Nieheim, hvis oprindelse går århundreder tilbage. I Molkerei- und Käsereizeitung (Hildesheim, 5/1965, side 173) beskrives, hvordan fremstillingen af Nieheimer Käse især er koncentreret i og omkring Nieheim.

4.7. Tilsynsorgan:

Navn: Landesamt für Ernährungswirtschaft und Jagd Nordrhein-Westfalen Adresse: Postfach 30 06 51 40406 Düsseldorf DEUTSCHLAND Tlf. +49 23613050 Fax +49 23613053215 E-Mail: poststelle@lanuv.nrw.de

4.8. Mærkning:

—